《赠周文都赴应天府判》
明代·湛若水

送别崇文郊，欲别还踟蹰。别远会恐难，延缘且斯须。

与君会此地，十六星火除。后会安可必，人事靡常居。

松柏化为薪，平陆成沮洳。变态若风云，念此心烦纡。

江流罔昼夜，钟山郁葱如。万变皆在人，无事应簿书。

人生驹过隙，日月倏转车。崇德贵及时，愿君爱玉躯。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。